[Foto's] Bekendstelling: Volkswagen se Golf-reeks opgekikker - Maroela Media
Die splinternuwe Golf 7 1.0 TSI (Foto: Volkswagen)
Die nuwe Golf word bekendgestel met 'n paar visuele opknappings aan die ontwerp en binneruim en daar is 'n nuwe enjin beskikbaar. Maroela Media was by die bekendstelling om twee van die drie enjins te proe, en die smaak is lekker.
Die splinternuwe Golf 7 1.0 TSI 81kW Trendline-handrat is nou beskikbaar teen R289 900. Dit is die mees bekostigbare Golf in 'n redelike lang tyd. Ek het die een-litertjie vir 'n kort spin gevat en die resultate is indrukwekkend. Die drie-silinder voel geensins lui of in diep water nie. Hy trek lekker stil deur die sesgang-handrat en hou aan hol tot 180 km/h, opdraande! VW beweer 'n brandstofverbruiksyfer van so laag as 4.8 ℓ/100km. Ek glo in die omgewing van 6 op die gekombineerde siklus is nie buite die kwessie nie.
Daar is nuwe tegnologieë in die Golf-reeks van LED-agterligte tot beter raakskerm-inligtingstelsels en 'n slim opsionele veiligheidspakket met baanwaarskuwing en agter kruisverkeerwaarskuwing. Die Golf-pakket voel asemrowend goed gebou en heerlik toegerus, tot die intreemodel voel luuks.
Daar is drie enjins tans beskikbaar, 1.0 TSI met 81 kW – slegs met handrat, 1.4 TSI met 92 kW – slegs met DSG-outokas en die reeksleier, die bobaas 2.0 TSI met 169 kW, 7 kW op van die vorige model. Dié GTI hol van 0 – 100 km/h in 6.4 sekondes en sal aanhou draf tot 248 km/h. Die GTI is nou slegs beskikbaar met Volkswagen se uiters gewilde DSG-outokas.
Volkswagen bied sy Active Info Display aan as 'n opsionele ekstra op alle Golf-modelle. Dan word jou gewone instrumente vervang met 'n digitale skerm met 'n magdom inligting daarop. Dit werk indrukwekkend lekker en is maklik om te beheer.
Die Golf is al 43 jaar oud. Daar is 'n sekere gevoel wat net met tyd in 'n motor ingeteel kan word. Die Corolla waaroor ons onlangs berig het en dié Golf wek daai selfde indruk van – hier word dit reg gedoen. Die Golf voel uiters solied. Die manier waarop die stoel en stuurwiel kan stel, verseker dat 'n mens oombliklik gemaklik sit.
Die spesifikasievlak lyk so:
Trendline Comfortline GTI
· Hellingbeheer met ESP
· Elektroniese handrem
· Elektroniese en verhitte spieëls
· Elektriese vensters, voor en agter
· Fatigue detection
· 6.5" Composition Colour Radio met raakskerm, USB, Bluetooth en 8 luidsprekers · Laai onder passasiersitplek
· Lumbale steuning op voorste sitplekke
· Misligte voor
· Selfverduisterende truspieëltjie
· Outomatiese ligte · Sportsuspensie
· Omringende beligting
· Progressive steering
· Verhitte voorste sitplekke
· Auto high-beam
· 8" Composition Media Radio met raakskerm, USB, Bluetooth en 8 luidsprekers
· App Connect (Apple CarPlay en Android Auto)
Daar is 'n magdom opsionele opknappings wat bestel kan word. Ons sal meer daaroor berig sodra ons die Golf 7 meer deurtastend getoets het.
1.0 TSI 81 kW Trendline-handrat 81 kW/200 Nm 4.8 ℓ/100 km R289 900
1.0 TSI 81 kW Comfortline-handrat 81 kW/200 Nm 4.8 ℓ/100 km R304 200
1.4 TSI 92 kW Comfortline DSG 92 kW/200 Nm 5.2 ℓ/100 km R356 400
2.0 TSI 169 kW GTI DSG 169 kW/350 Nm 6.4 ℓ/100 km R545 800
Die reeks word gedek deur 'n 3 jaar/120 000 km-waarborg en 5 jaar/90 000 km-diensplan.
Ons sal na die mededingers kyk in die volledige resensie. Met die kort tyd wat ons met die nuwe Golf 7 deurgebring het, glo ek die nuwe 1.0 TSI gaan groot geraas maak in die bedryf en vir Golf weer bietjie markaandeel terugwen.
[Foto's] 'n Dag vir die Triumph
Netjies! Ek het dit gaan toetsbestuur en stem saam met jou bevindinge. Die rollende flikkerlig effek (agter) op die GTi lyk nogals oulik ook.
Die dilemma is dat die T/l goedkoper as die Polo 1.0 kos? (En as mens mooi rondsoek sal jy die Golf C/l kry teen die T/l se prys.) Dis goeie waarde vir geld!
Baie dankie vir jou kommentaar. Die Polo 1.0 TSI is wel 'n R-Line model met DSG, so op sy eie manier in heeltemal 'n ander klas.
Ek glo wel dat die Golf vreeslike waarde is vir daai geld.
Dankie Brendon :)
Beslis 'n treffer en soos alreeds genoem, goedkoper sy voorganger…..dalk eindig een op in my motorhuis